Regverdigheid van OB-kiesproses bevraagtekenThuli Madonsela. Foto: Werner Beukes/SAPA Die parlementêre komitee wat moet besluit wie voortaan die pos van die openbare beskermer (OB) sal beklee, se besluit om die proses teen einde Augustus af te handel is gekritiseer deur opposisie wat meen oorhaastigheid kan die hele proses in gedrang bring. Thuli Madonsela, die huidige OB, sal einde Oktober uittree. ŉ Ad hoc parlementêre komitee het Donderdag vir ŉ marathonsessie van 20 uur onderhoude met 14 kandidate gevoer wat op die kortlys is om Madonsela op te volg. Die onderhoude het net ná 08:00 begin en is eers Vrydag in die vroeë oggendure afgehandel. Die parlement het Vrydag in ŉ verklaring gesê dr. Makhosi Khoza, die komitee se voorsitter, sal ŉ datum vasstel wanneer die komitee weer sal vergader om oor die onderhoude te beraadslaag en te besluit op ŉ kandidaat wat hulle teen 31 Augustus vir die Nasionale Vergadering sal aanbeveel. Adv. Glynnis Breytenbach, DA-LP en een van die komiteelede, het gesê die “onnodige haas” waarmee die ANC dit wil afhandel, bring die hele proses in gedrang. “Die wanbestuur van die OB-onderhoudproses kan die keuse van ŉ gepaste en geskikte kandidaat om teen korrupsie te baklei in gedrang bring,” het Breytenbach gesê. “Dít is klaar nadat 14 onderhoude, waarvan party langer as ŉ uur geduur het, in een dag ingeprop is en tot in die vroeë oggendure geduur het. Die laaste kandidaat is eers om 01:45 ingeroep nadat die paneel reeds omtrent 19 uur in die lokaal deurgebring het. Dit volg ná ŉ kortlysproses wat veel te wense oorgelaat het met LP’s wat inderhaas besluite moes neem op grond van pakke dokumente wat tydens ŉ kortlysvergadering aan hulle uitgedeel is.” Breytenbach het gesê ten spyte van die DA en ander opposisiepartye se besware, het die voorsitter net voortgegaan met die proses. “Dít net omdat die ANC-LP’s streng opdrag gegee is om seker te maak die proses is teen einde Augustus afgehandel,” het sy gesê. “Hoewel die OB-proses aan tydsbeperkings onderhewig is, kan die behoorlike proses nie net geïgnoreer word weens dringendheid nie.” Sy het ook die regverdigheid van die onderhoudproses bevraagteken en gesê die kies van ŉ nuwe OB kom nie net neer op ŉ lys tegniese aspekte nie. “Dit gaan daaroor om die kandidaat te kies wat die beste gekwalifiseer is om hierdie noodsaaklike pos te beklee. Dit is byna onmoontlik om te doen wanneer die kandidate én die paneel heeltemal uitgeput is teen die tyd dat die onderhoude gevoer word.”